Vabahärra **Alexander Wilhelm Andreas von Kaulbars** (Venemaal tuntud kui *Aleksandr Vassiljevitš*, vene keeles *Александр Васильевич Каульбарс*) (2. mai (ukj 14. mai) 1844 Mõdriku mõis – 25. jaanuar 1925 (mõnedel andmetel 1929) Pariis) oli baltisaksa päritolu Venemaa keisririigi sõjaväelane (ratsaväekindral).

Elulugu
-------

### Päritolu ja haridustee

Alexander von Kaulbars pärines Eestimaa rüütelkonda kuulunud Kaulbarsi aadlisuguvõsast. Ta sündis Mõdriku mõisniku kindralleitnant Hermann Wilhelm von Kaulbarsi (1798–1888) ja tema abikaasa Alexandrine von der Oest gen. Drieseni (1819−1888) teise pojana. Sõjalise hariduse omandas ta Nikolai ratsaväekoolis (lõpetas 1861) ja Nikolai Kindralstaabi Akadeemias (lõpetas 1868).

### Venemaa keisririigi ohvitser

1861. aastal astus ta sõjaväeteenistusse ja ülendati samal aastal praporštšikuks. Ta osales sõjategevuses Poolas ülestõusu mahasurumisel 1863 ja Kesk-Aasias Turkestani sõjaretkel 1870. aastatel (Kuldža sõjaretk – tänapäeva Xinjiang, Uiguuri autonoomne piirkond ja Hiiva), misjärel ülendati 1873 polkovnikuks. 1875. aastal määrati ta 8. ratsaväediviisi staabiülemaks ning aastail 1877–1878 võttis ta osa Vene-Türgi sõjast. 1879. aastal sai ta 14. ratsaväediviisi 1. brigaadi ülemaks. 1880. aastal ülendati ta kindralmajoriks. ning määrati 1882. aastal 1. ratsaväediviisi 1. brigaadi ülemaks.

### Bulgaaria sõjaminister

1882. aasta mais sai temast Bulgaaria sõjaminister. Järgmisel aastal sattus ta konflikti saksameelse Bulgaaria vürsti Alexandriga ning oli sunnitud koos teiste Venemaa kindralitega Bulgaariast lahkuma.

Vene ohvitserid bokserite ülestõusu mahasurumisel. Kaulbars on keskel
### Teenistus Vene-Jaapani sõjani

1891. aastal nimetati ta 15. ratsaväediviisi ülemaks ning ülendati 1894. aastal kindralleitnandiks. 1897. aastal sai ta 11. ratsaväekorpuse ülemaks ja 1900. aastal II Siberi korpuse ülemaks, mille koosseisus võttis ta osa bokserite ülestõusu mahasurumisest. 1901. aastal nimetati ta Odessa sõjaväeringkonna ülema abiks ning 1904. aastal ülemaks.

Mukdeni lahing (1905)
### Vene-Jaapani sõjas

Vene-Jaapani sõja ajal määrati ta 1904. aasta oktoobris 3. Mandžuuria armee ja 1905. aasta jaanuaris 2. Mandžuuria armee juhatajaks. 2. Mandžuuria armee juhatajana võttis ta osa ka Mukdeni lahingust, kus Jaapani väed võitsid Venemaa vägesid. Kaulbarsi üritati lahingu kaotamises vastutavaks teha, kuid sõjaväeline erikomisjon ei leidnud temal süüd.

### Hilisem sõjaväeline karjäär

Vene lennuk 1913. aastal. Kindral von Kaulbars (keskel) koos Igor Sikorskyga (all paremal)
1905–1909 oli Alexander von Kaulbars taas Odessa sõjaväeringkonna ülem ning alates 1909. aastast sõjanõukogu liige. Esimese maailmasõja ajal teenis ta Venemaa keisririigi sõjalennuväe staabis. Vene kodusõjas osales ta Anton Denikini juhitud Vabatahtlike Armee koosseisus.

### Viimased eluaastad ja surm

1919. aastal emigreerus ta esmalt Istambuli, hiljem asus elama Bulgaariasse. Elu viimased aastad elas Prantsusmaal. Ta oli Vene Lendurite Liidu auesimees. Ta suri Pariisis 1925. teistel andmetel 1929. aastal ja maeti Sainte-Geneviève-des-Bois' kalmistule Pariisis.

Auastmed
--------

| Aasta | Kuupäev |  | Auaste |
| --- | --- | --- | --- |
| 1861 | 16. juuni |  | praporštšik |
| 1863 | 19. mai |  | alamporutšik |
| 1866 | 30. august |  | porutšik |
| 1868 | 30. oktoober |  | staabikapten |
| 1869 | 1. detsember |  | kapten |
| 1872 | 16. august |  | alampolkovnik |
| 1873 | 25. oktoober |  | polkovnik |
| 1880 | 1. jaanuar |  | kindralmajor |
| 1894 | 30. august |  | kindralleitnant |
| 1901 | 6. detsember |  | ratsaväekindral |

Autasud
-------

* Püha Stanislavi ordeni II klass (1870)
* Püha Vladimiri ordeni IV klass koos mõõkade ja lindiga (1871)
* Püha Anna ordeni II klass (1872)
* Püha Vladimiri ordeni III klass koos mõõkadega (1877)
* Püha Stanislavi ordeni I klass (1882)
* Püha Anna ordeni I klass (1886)
* Püha Vladimiri ordeni II klass (1890)
* Valge Kotka orden (1898)
* Püha Aleksander Nevski orden koos mõõkadega (1901, briljandid 6. detsember 1907)
* Püha Vladimiri ordeni I klass (6. detsember 1914)

Perekond
--------

Alexander von Kaulbars abiellus Jekaterina Vladimirovna Šeltuhhinaga (1848–1919), kes oli jalaväekindral Vladimir Šeltuhhini ja Karoline Wöhrmanni tütar.

Sugupuu
-------

|  |
| --- |
|  **Alexander von Kaulbarsi esivanemad**  |
| **ParunAlexander von Kaulbars(1844–1925)** | VabahärraHermann Wilhelm von Kaulbars(1798–1888) | VabahärraReinhold August von Kaulbars(1767–1846) | VabahärraGustav Wilhelm von Kaulbars(1733–1814) |
| VabapreiliDorothea Elisabeth von Mengden(1743–1806) |
| Natalie Elisabeth von Aderkas(1773–1847) | Reinhold Wilhelm von Aderkas(surnud 1814) |
| Anna Lovisa von Pistohlkors |
| Paruness Alexandrine von Driesen(surnud 1888) | ... | ... |
| ... |
| ... | ... |
| ... |

Viited
------

1. 1 2  "Genealogisches Handbuch der baltischen Ritterschaften, Teil 2, 1.2: Estland" Görlitz. 1930. Lk 77–78
2. 1 2 3 4 5  Georgi ordeni kavalerid Eestis. Mitte-eestlaste elulood.
3. 1 2 3 4 5 6  Каульбарс, Александр Васильевич
4. ↑  Русская армия в Великой войне. Картотека проекта: Каульбарс Александр Васильевич

Välislingid
-----------

* Alexander von Kaulbars veebisaidil "BBLD - Baltisches biografisches Lexikon digital"
* Väljavõte Eestimaa rüütelkonna genealoogilisest käsiraamatust
* Каульбарс Александр Васильевич saidil "Русская армия в Великой войне"